35
1 N Dawud.
Mcubbec, a SIDI,
ak-d yinni akidi ittemcubbucen,
mneɣ ak-d yinni kidi ittmenɣan.
2 Ṭṭef taseddart n useřqi
d tseddart tameqqrant,
uca kkar, ewc ayi afus.
3 Jbed-dd lansa, qqen abrid i umsagar
ak-d yinni dd ayi iḍaffaren,
ini i řeɛmar inu:
“Asenjem nnec aqa d Necc!”
4 Arr inni yarezzun x řeɛmar inu
ad ttwaxarewḍen u ad ttwafeḍḥen,
ejj inni ittxarriṣen di řɣar xafi
ad ttwaɛarrnen ɣar ḍeffar,
ejj i-ten ad dewřen ttseḍḥan.
5 Ejj i-ten ad dewřen am yicarfa
deg usemmiḍ,
ejj lmalak n SIDI ad ten iɛarn.
6 Ejj ad idweř webrid nsen d taǧest,
ad yiři itteḥřuǧuḍ,
uca ejj lmalak n SIDI ad ten iḍfar.
7 Maɣar břa ssibbet
ssnuffaren xafi aḥfur n turṣuḍi
d tracca nsen,
břa ssibbet ɣzin t i řeɛmar inu.
8 Ejj areddeǧ ad xas dd-yas břa ma issen,
ejj tracca nnes nni issnuffar
ad t tᵉṭṭef simant nnes,
ejj i-t ad dayes dd-iwḍa simant nnes,
s ijj n uweṭṭu i t i ɣa yareddǧen.
9 Řeɛmar inu ad ifarḥ zi SIDI,
ad yarceq deg usenjem nnes.
10 Ad inin marra iɣsan inu:
“A SIDI, man wen iǧan am Cek!
Cek d wenni ittfekkan řmeskin
zeg wenni xas ijehhden,
řmeskin d umezřuḍ
zeg inni d asen ikeccḍen.”
11 Icehhaden iqṭaṭɛiyyen kkaren.
Min war ssineɣ, ttseqsan ayi.
12 Arrin ayi-dd řɣar di řxar,
ggin dayi řeḥwej n yinni xafi iɛizzen.
13 Necc maca arḍeɣ
ict n txancet n wecḍan,
řami tuɣa heǧcen nitni,
ggiɣ ad iẓumm řeɛmar inu,
uca taẓaǧit inu tᵉttɣima
tᵉddekkwař-dd ɣari
di daxeř inu.
14 Axmi t tuɣa d ameddukkeř inu
niɣ d uma,
ammu i tuɣa ggureɣ,
am ca n ijj iceṭṭ x yemmas,
ammu tuɣa ayi ggureɣ ɣennseɣ
deg warruḍ d abarcan.
15 Maca xmi ttqejdiḥeɣ, farrḥen nitni,
ttmunen ak-d wayawya.
Ttmunen ḍidd inu inni n wadday,
břa ma ad t ssneɣ.
Ceqqfen dayi, war ssusmen.
16 Am inni iɣeṭṭṣen bnadem
i yijj n uřeqquz n weɣrum,
ammu ɣezzan-dd ɣari tiɣmas.
17 A Sidi inu, ař mecḥař i ɣa tekked
txezzared waha?
Senjem ayi zeg wareddeǧ nsen i iggin,
ayenni inu zeg weyraden imeẓyanen.
18 Necc ad Cek qadiɣ
deg yijj n wegraw n řgens d ameqqran,
ad Cek ṣebbḥeɣ jar ijj n řgens
imɣar aṭṭas.
19 Inni iǧan d řɛedyan inu di řbaṭer,
war ten ttejji ad xafi farḥen,
inni d ayi icarrhen, war ten ttejji
ad xafi mmseɣmazen břa ssibbet.
20 Maɣar nitni war ssiwiřen ca x řehna,
maca ttxarriṣen deg inwayen
ccuren s řɣecc
ḍidd inni yarezzun řhudnet di temmurt.
21 Nitni arezzmen aqemmum nsen qaɛ,
qqaren: “Ha, ha, tiṭṭ nneɣ simant nnes
teẓra i-tt!”
22 A SIDI, Cek teẓrid tt,
war ttesqara, Sidi inu,
war xafi tteggʷij ca.
23 Faq, kkar di ṭṭweɛ n řḥeqq inu,
a AREBBI inu d Sidi inu,
di ṭṭweɛ n ddeɛwet inu.
24 Ḥkem xafi s řḥeqq
ɛlaḥsab tasegda nnec,
a SIDI, AREBBI inu,
war ten ttejji ad xafi farḥen.
25 War ten ttejji ad inin deg wuř nsen:
“Ha, aqa aneɣ mliḥ!”,
war ten ttejji ad inin:
“Aqa nsarḍ i-t!”
26 Ejj inni ifarrḥen x arẓiyyet inu,
ad ttwaxarewḍen
u ad ssnuffaren ixef nsen jmiɛ,
ejj inni iggin ixef nsen mɣaren zzati,
ad yarḍen s useḍḥi d řefḍiḥet.
27 Ejj inni yarḍan di tsegda
ad sřiweřwen u ad farḥen,
ejj i-ten ad inin:
“D ameqqran i yeǧa SIDI wenni yarḍan
di řehna n umsexxar nnes.”
28 Xenni iřes inu
ad ibarreḥ tasegda nnec
d uṣebbeḥ nnec ass marra.