Bulus zzat i Jmaɛet Tameqqrant n Wudayen
23
1 Bulus iqceɛ deg inni iqqimen di Jmaɛet Tameqqrant, inna: “A iryazen tawmat! Aqa necc uyureɣ s tnefsect teṣfa ɣar marra iɣezdisen zzat i AREBBI ař ass-a!” 2 Ananiyas, akehhan, yumur inni i tuɣa din akides ibedden, ad t wten ɣar uqemmum. 3 Xenni inna as Bulus: “Ad cek iwwet AREBBI, cek d řḥiḍ ijiyyaren! Aqa cek teqqimed da maḥend ad xafi tḥekmed ɛlaḥsab Ccariɛa, maca txařafed Ccariɛa s yixef nnec am tumured ad ayi wten!” 4 Inni i tuɣa kis ibedden, nnan: “Ma tdeǧmed akehhan n AREBBI?” 5 Inna Bulus: “A tawmat, war ssineɣ aqa-t d akehhan, minzi tura: ‘Azeǧif n řgens nnec war t neɛɛeř!’ ”
6 Umi issen Bulus, aqa azyen n řgens d Iṣaduqiyyen u azyen nneɣni zeg Ifarisiyyen, iřaɣa di Jmaɛet Tameqqrant: “A iryazen tawmat, necc d Afarisi, mmis n Ifarisiyyen, necc ttᵉttwaḥakameɣ di ssibbet n usitem d tnukra n imettinen.” 7 Ařami inna aya, imsar ijj n uxarweḍ jar Ifarisiyyen d Iṣaduqiyyen uca ittwabḍa řgens, 8 minzi Iṣaduqiyyen qqaren belli war teǧi ca d tanukra niɣ d lmalakat uřa d buḥbeř, maca Ifarisiyyen cehhden x marra man aya. 9 Ikkar ijj n uxarweḍ d ameqqran. Ca n imseřmaden n idlisen zeg wezyen n Ifarisiyyen kkaren, ttemnaqacen akidsen s jjehd, nnan: “War nufi uřa d ijj n řɣar di bnadem-a. Mařa issiweř akides ijj n buḥbeř niɣ ijj n lmalak, man řɛib i yeǧa xenni di man aya?” 10 Umi ikkar ijj n uxarweḍ d ameqqran, iggʷed ukumandar ad mezzqen Bulus. Xenni yumur iɛeskariyyen Irumaniyyen maḥend ad dd-asen, ad t xeḍfen zi řwesṭ nsen, uca ad t awyen ɣar lqecla.
11 Di ǧiřet iḍhar-dd Siditneɣ i Bulus, inna as: “Egg uř, minzi am mammec xafi tcehded di Urcalim ammu i ɣa tcehded uřa di Ruma!”
Taxceft n Wudayen ḥima ad nɣen Bulus
12 Ařami d iṣbeḥ řḥař, munen ca zeg Wudayen, qqnen ixef nsen s ict n nneɛřet maḥend war ttᵉtten war sessen ař d nɣen Bulus. 13 Ktar zi arebɛin n yeryazen kksen wawař-a s ict n tjaǧit. 14 Ina ruḥen ɣar imeqqranen n ikehhanen d imɣaren n řgens, nnan: “Aqa neqqen ixef nneɣ s ict n nneɛřet maḥend war nᵉttett walu ař ɣa nenneɣ Bulus. 15 Xenni řexxu, mařa kenniw d imeqqranen n Jmaɛet Tameqqrant ad tᵉttarem zeg ukumandar maḥend ad t-i-dd-indeh ɣarwem axmi texsem ad txebbcem di tmesřact-a mliḥ, aqa neccin newjed ḥima ad t nenneɣ qbeř ma ad ɣarwem dd-yaweḍ.”
16 Isřa mmis n učmas n Bulus x tḥiřet-a. Xenni yudef ɣar lqecla uca ixebbar Bulus x man aya. 17 Iřaɣa Bulus i yijjen zeg řqebṭanat x mya, inna as: “Ruḥ s ubřiɣ-a ɣar ukumandar minzi ɣares ca ad as t yini.” 18 Iksi řqebṭan x mya abřiɣ, uca iwyi t ɣar ukumandar, inna: “Bulus, ameḥbus, iřaɣa ayi-dd, ittar ayi ad ac awyeɣ abřiɣ-a i ɣar iǧa ca ad ac t ini.”
19 Iṭṭef ukumandar abřiɣ s ufus, iddur zzayes weḥḥdes uca isseqsa t: “Min ɣarek ad ayi t tinid?” 20 Inna as ubřiɣ: “Aqa Udayen arezzun ad zzayek ttaren maḥend ad dd-tessehwid Bulus tiwecca ɣar Jmaɛet nsen Tameqqrant, axmi xsen ad t sseqsan ɛad. 21 War ttejji ad cek ssqenɛen, minzi ktar zi arebɛin n yeryazen zzaysen ggin as ijj n řfex deg webrid, qqnen ixef nsen s ict n nneɛřet maḥend war ttᵉtten war sessen ař t nɣen. Aqa nitni wejden řexxu, ttrajan ad tewced ttesriḥ nnec.” 22 Akumandar ijja abřiɣ ad iraḥ, inna as: “War ttejji ḥed ad issen, aqa tessaregbed ayi x man aya.”
23 Xenni iřaɣa-dd ɣares x tnayen n iqebṭanen x mya, inna: “Swejdem mitayen n iɛeskariyyen Irumaniyyen maḥend ad raḥen ɣar Qayṣariya ɣar třata n ǧiřet, akidsen sebɛin n yinni inyin x yiysan u mitayen n imjebbaden n řqews s ufus ufusi. 24 Ejj i-ten ad sswejden ict n zzayřet maḥend ad xas ssɣimen Bulus, ad t nedhen ɣar lɛamil Filiks di řaman.” 25 Xenni yura ict n tebrat, iwca asen tt. Ammu i dayes yura:
26 “Kludiyus Lisiyas, i lɛamil yuɛřan Filiks: Sřam xak!
27 Udayen aqa ṭṭfen aryaz-a u tuɣa xsen ad t nɣen. Wciɣ as afus ak-d iɛeskariyyen Irumaniyyen uca fekkeɣ t umi sřiɣ aqa-t d Arumani. 28 Minzi tuɣa xseɣ ad ssneɣ min xef t ḍeřmen, iwyeɣ t ɣar Jmaɛet nsen Tameqqrant. 29 Ufiɣ aqa ḍeřmen t di ssibbet n ca n ixarwiḍen n Ccariɛa nsen, maca war din ufiɣ aḍřam i isdaheǧen iceddiyyen niɣ řmewt. 30 Umi d ayi ittwanna, belli Udayen ggin as ijj n řfex deg webrid s tnuffra, ssekkeɣ t-i-dd řexdenni ɣarek, umureɣ i yinni t iḍeřmen ad ɣarek ruḥen maḥend ad kides ssiwřen zzatek mi xef t ḍeřmen. S ttisir!”
31 Iɛeskariyyen Irumaniyyen ksin Bulus, am mammec d asen yumur, uca iwyen t s ǧiřet ɣar tendint n Antipatris. 32 Tiwecca nnes jjin inni inyin x yeysan ad ɛeqben iɛeskariyyen imeddukkař nsen x iḍaren ɣar lqecla. 33 Xenni iwyen t ɣar Qayṣariya, wcin tabrat i lɛamil uca ssbedden Bulus zzates. 34 Awarni řami iɣra tabrat nni, isseqsa x man jjihet i zi dd-yusa netta, uca řami yufa belli netta yusa-dd zi Kilikiya, 35 inna as: “Ad ac sřeɣ mařa uřa d yinni i cek iḍeřmen iwḍen-dd da!” Xenni yumur ad t ḥḍan di taddart n ccreɛ n Hirudus, umi qqaren ‘Prituriyum’.