Adeccen n Zzawect Tameqqrant
8
1 Xenni issmun Suliman imɣaren n Israil, marra izeǧifen n tqebbař, řḥukkam n tudrin n řejdud n ayt n Israil ɣar ujeǧid Suliman di Urcalim, ḥima ad ssgeɛɛden Ttabut n Řɛahd n SIDI zi tendint n Dawud, tenni d Ṣihyun. 2 Marra iryazen n Israil munen-dd ɣar ujeǧid Suliman ɣar řɛid deg uyur n Itanim, aqa-t d ayur wiss sebɛa. 3 Marra imɣaren n Israil usin-dd u ikehhanen ssgeɛɛden Ttabut. 4 Nitni ssgeɛɛden Ttabut n SIDI ak-d Uqiḍun n Umsagar uřa d marra řeqcuɛ iqeddsen i tuɣa iǧan deg Uqiḍun. Ssgeɛɛden tt ikehhanen d Ilawiyyen. 5 Ajeǧid Suliman ak-d marra tamesmunt n Israil i tuɣa ɣares dd-tmun u tuɣa-tt akides zzat i Ttabut, marra nitni wehhben uǧi d ifunasen d tfunasin, inni war zemmaren ad ttwaḥesben zi ssibbet n řqedd ameqqran nsen.
6 Ikehhanen iwyen Ttabut n Řɛahd n SIDI ɣar wemcan nnes, ɣar Wexxam n Daxeř n Taddart, deg Weqdas x Uqeddas, ař sadu wafriwen n ikiruben. □ 7 Maɣar ikiruben bezzɛen tnayen n wafriwen nsen tiwa n wemcan n Ttabut, uca ikiruben dřin Ttabut d iɛumad nnes i tarebbut zi sennej. 8 Iɛumad nnes n tarebbut tuɣa ffɣen-dd ařami ttwaẓarren ixfawen n iɛumad nnes zeg Uqeddas zzat i wudem n Wexxam n Daxeř n Zzawect, maca zi barra war zemmaren ad ten ẓaren. Iɛumad qqimen dinni ař ass-a. 9 War iǧi uřa d ca di Ttabut mɣir tnayen n teřwiḥin i tuɣa dayes issars Musa ɣar Hurib, řami igga SIDI Řɛahd ak-d ayt n Israil umi dd-ffɣen zi Miṣra.
10 Řami dd-ffɣen ikehhanen zeg Uqeddas ɣar barra, imsar, aqa ijj n useynu iccur Taddart n SIDI. 11 War zemmaren ikehhanen ad qqimen bedden ḥima ad sexxaren zi ssibbet n useynu, minzi aɛuǧi n SIDI tuɣa iccur Taddart n SIDI. 12 Xenni inna Suliman: “SIDI inna aqa Netta ad izdeɣ deg ijj n useynu ibbumbes. 13 S tidett, necc bniɣ ict n Taddart, ict n Tzeddiɣt i Cek, ijj n wemcan imten i Cek, ḥima ad din tzedɣed i řebda.”
14 Inneqřeb ujeǧid s uɣembub nnes uca ibarek marra agraw-a n řgens n Israil u marra agraw n Israil tuɣa ibedd. 15 Netta inna: “Ad ittwabarek SIDI, AREBBI n Israil, wenni issiwřen s uqemmum nnes i baba Dawud d wenni t ikemmřen s ufus nnes umi inna: 16 ‘Zeg wass i di nedheɣ řgens inu Israil zi Miṣra, war ixḍareɣ uřa d ict n tendint zi marra tiqebbař n Israil, ḥima ad dinni bniɣ ict n Taddart, ḥima ad din yiři Isem inu, maca Necc ixḍareɣ Dawud, ḥima ad yiři d řḥakem x řgens inu Israil.’ 17 Tuɣa deg wuř n baba Dawud, ḥima ad ibna ict n Taddart i Yisem n SIDI, AREBBI n Israil. 18 Inna SIDI i baba Dawud: ‘Umi teggid deg wuř nnec ḥima ad tebnid ict n Taddart i Yisem inu, di man aya i teggid mliḥ umi tt tuɣa deg wuř nnec. 19 Maca war iǧi cek i ɣa ibnan Taddart nni, maca mmic i dd-iffɣen zi tejɛinna nnec. D netta ad ibna Taddart i Yisem inu.’ 20 SIDI issemten awař nnes nni issiweř, maɣar necc dewřeɣ beddeɣ deg wemcan n baba Dawud u qqimeɣ x řɛarc n Israil, am mammec tuɣa issiweř SIDI, u necc bniɣ Taddart i Yisem n SIDI, AREBBI n Israil. 21 Necc ggiɣ din ijj n wemcan i Ttabut tenni di iǧa Řɛahd n SIDI i igga Netta ak-d řejdud nneɣ umi ten dd-indeh zi Miṣra.”
22 Suliman ibedd zzat i uɛalṭar n SIDI arendad n marra agraw n řgens n Israil, uca netta iksi ifassen nnes ɣar ujenna, 23 inna:
“A SIDI, AREBBI n Israil, war iǧi uřa d ijj n AREBBI am Cek deg ujenna sennej u x temmurt swadday, wenni iḥḍan Řɛahd d tmexsiwt icewwařen i imsexxaren nnec nni igguren zzat i wudem nnec s marra uř nsen, 24 wenni iḥḍan di ṭṭweɛ n umsexxar nnec, baba Dawud, x min xef akides tessiwřed, minzi s uqemmum nnec i tessiwřed u s ufus nnec i dd-tarrid ad ittwakemmeř, am teǧa ass-a. 25 Xenni řexxu, SIDI, AREBBI n Israil, ḥḍat di ṭṭweɛ n umsexxar nnec, baba Dawud, x min kides tessiwřed umi tennid: ‘War ittwaqess zzayek uřa d ijj n weryaz zi zzat i wudem inu wenni iqqimen x řɛarc n Israil, min ɣa kken iḥenjiren nnec ad ḥḍan ad uyuren abrid nsen zzat i wudem inu am mammec tuyured cek zzat i wudem inu!’ 26 Xenni řexxu, a AREBBI n Israil, egget ad dewřen d tidett awařen nni tessiwřed ak-d umsexxar nnec, baba Dawud.
27 Maɣar ma s tidett ad izdeɣ AREBBI x temmurt? Xzar, ajenna, wah, ajenna n ijenwan war izemmar ad Cek iksi, mecḥař s drus Taddart-a nni ssbeddeɣ necc! 28 Meyyeř ɣar tẓaǧit n umsexxar nnec u ɣar uzaweg nnes, a SIDI, AREBBI inu, ḥima ad tesřed ɣar uřaɣi u ɣar tẓaǧit nni iẓẓuǧ umsexxar nnec ass-a zzat i wudem nnec. 29 Ejj tiṭṭawin nnec ad ttwarezment ǧiřet d wass tiwa i Taddart-a, tiwa i wemcan i x tennid: ‘Aqa Isem inu ad din yiři i useǧi ɣar tẓaǧit i iẓẓuǧ umsexxar nnec deg wemcan-a.’ 30 Seř xenni i uzaweg n umsexxar nnec u n řgens nnec Israil, i uzaweg nni ttaren nitni deg wemcan-a, u seř Cek xenni deg wemcan n Tzeddiɣt nnec, deg ujenna, wah, seř uca ɣfar.
31 Mařa ixḍa ijj ak-d jjar nnes u tᵉttwagg xas ict n tjaǧit, ḥima ad tt ijjuǧ u wanita yusa-dd uca ijjuǧ zzat i uɛalṭar nnec di Taddart-a, 32 seř Cek xenni deg ujenna, kkar, ḥkem x imsexxaren nnec, ḥima ad ittwaḥkem x uɛeffan ařami abrid nnes ad dd-ihwa x uzeǧif nnes, u ḥima ad tᵉttwagg tsegda i umsegged ařami ad as tᵉttwaɣ tesɣart ɛlaḥsab tasegda nnes. 33 Mařa ittwaɣřeb řgens nnec Israil zzat i wudem n řeɛdu, minzi nitni xḍan akidek, maca nitni ad ɣarek dd-dewřen uca ad qadan Isem nnec u ad ẓaǧen ad ksin s řmeɛruf i Cek di Taddart-a, 34 seř Cek xenni deg ujenna u ɣfar ddnub n řgens nnec Israil u ndeh i-ten ad dd-dewřen ɣar temmurt nni tewcid i řejdud nsen.
35 Mařa ibelleɛ ujenna, xmi war din ittiři wenẓar, minzi nitni xḍan akidek u nitni ad ẓẓaǧen am nnqeřben ɣar wemcan-a, ad qadan Isem nnec u ad dd-dewřen x ddnub nsen umi Cek ten teḥṣared, 36 seř Cek xenni deg ujenna u ɣfar asen ddenb n imsexxaren nnec u n řgens nnec Israil, minzi Cek tesseřmaded i-ten abrid aṣebḥan nni ittxeṣṣa ad uyuren, u ewc Cek xenni anẓar x temmurt nni tewcid d řwart i řgens nnec.
37 Mařa din řaẓ di temmurt, niɣ ṭṭaɛun, niɣ ittwassecmeḍ imendi zeg usemmiḍ, niɣ jjriḥect n wefsu niɣ tamuɣri tenni iṣarrḍen, niɣ mařa iḥṣar i-t řeɛdu ɣar tewwura nnes, niɣ teřqef i-t mammec ma tegga ca n jjriḥect niɣ ca n řeḥřac, 38 xenni man ma i ɣa iẓẓuǧ niɣ ɣa ittar ijj n bnadem niɣ marra řgens nnec Israil, am nitni, kuř ijj zzaysen, ssnen jjriḥect n wuř nsen, u netta iksi xenni ifassen nnes ɣar Taddart-a, 39 seř Cek ɣares zeg ujenna, amcan imten n Tzeddiɣt nnec, ɣfar, kkar u ewc kuř ijj ɛlaḥsab tibridin nnes - am mammec tessned Cek uř nnes, maɣar Cek waha i issnen uř n kuř bnadem - 40 ḥima nitni ad Cek ggʷeden marra ussan i ɣa kken ddaren x wudem n temmurt nni tewcid i řejdud nneɣ, 41 Uca seř Cek uřa ɣar ubarrani nni war iǧan zi řgens nnec Israil, maca ad dd-yas di ṭṭweɛ n Yisem nnec zeg ict n temmurt iggʷejen. 42 Maɣar nitni ad sřen x Yisem nnec ameqqran, x ufus nnec ijehden u x uɣiř nnec isswiẓẓḍen! Mařa netta dd-yusa u ad iẓẓaǧ di Taddart-a, 43 seř Cek xenni zeg ujenna, amcan imten n Tzeddiɣt nnec, u egg ɛlaḥsab marra min xef d ɣarek ɣa iřaɣa ubarrani, ḥima marra řegnus n ddunect ad ssnen Isem nnec, ḥima nitni ad Cek ggʷeden, am řgens nnec Israil, u ad ucin, aqa Isem nnec ittwabarreḥ tiwa i Taddart-a i bniɣ.
44 Mařa řgens iffeɣ ɣar umenɣi ak-d řeɛdu nnes deg webrid min xef ten tessekked u nitni ad ẓẓaǧen i SIDI am nnqeřben ɣar tendint-a i tixḍared Cek u ɣar Taddart i bniɣ necc i Yisem nnec, 45 seř Cek xenni deg ujenna i tẓaǧit nsen u i uzaweg nsen uca taɣed asen tasɣart.
46 Mařa nitni xḍan akidek - maɣar war iǧi uřa d ijj bnadem i war ixḍan - u Cek tesɛared xasen, ad ten tsellmed zzat i wudem n řeɛdu uca nitni ad ten nedhen d imeḥbas ɣar temmurt n řeɛdu, ma teggʷej niɣ tudes i teǧa, 47 u nitni ad tuben deg wuř nsen di temmurt mani ttwaḥebbsen, wah, ad tuben u ad xak dd-řaɣan di temmurt n yinni ten iḥebbsen, ad inin: ‘Neccin nexḍa u negga min war iseggden, aqa negga tuɛeffna!’, 48 u nitni ad ɣarek dd-dewřen s marra uř nsen u s marra řeɛmar nsen di temmurt n řɛedyan nsen inni ten iḥebbsen uca ad ɣarek ẓẓaǧen am nnqeřben ɣar temmurt nni tewcid i řejdud nsen, ɣar tendint-a i tixḍared Cek u ɣar Taddart-a i bniɣ necc i Yisem nnec, 49 seř Cek xenni deg ujenna, amcan imten n Tzeddiɣt nnec, i tẓaǧit nsen u i uzaweg nsen uca aɣ asen tasɣart. 50 Ɣfar i řgens nnec min zi xḍan akidek u ɣfar asen marra ixeṭṭan nsen i kidek ixḍan, u ewc asen arreḥmet zzat i wudem n yinni i ten iḥebbsen, ḥima nitni ad xasen areḥmen. 51 Nitni maɣar d řgens nnec d tasɣart nnec nni dd-tessuffɣed zi Miṣra, zi řwesṭ n uferran n wuzzař.
52 Ejj tiṭṭawin nnec ad ttwarzment i uḥeccem n umsexxar nnec u i uḥeccem n řgens nnec Israil, maḥend ad ɣarsen tesřed ak-d marra min ɣarek i ɣa řaɣan, 53 maɣar Cek tfarzed i-ten i Yixef nnec d řwart zi marra řegnus n temmurt, am mammec tessiwřed Cek s tsexxart n Musa, umsexxar nnec, umi tessuffɣed řejdud nneɣ zi Miṣra, a Sidi inu, SIDI!”
54 Řami tuɣa Suliman ikemmeř marra tẓaǧit-a u marra aḥeccem-a ɣar SIDI, imsar, aqa netta ikkar zi zzat n uɛalṭar n SIDI, am t tuɣa x ifadden nnes s weɛrur iqwes am ttwasswiẓẓaḍen ifassen nnes ɣar ujenna. 55 Netta tuɣa ibedd din uca ibarek marra agraw n řgens n Israil, inna s tmijja ijehden:
56 “Ad ittwabarek SIDI, wenni issareyyḥen řgens nnes Israil ɛlaḥsab marra min tuɣa iqqar! Zi marra awařen iṣebḥanen i zi issiweř s tsexxart n umsexxar nnes Musa, war dd-iwḍi uřa d ijj. 57 Ad yiři SIDI, AREBBI nneɣ, akidneɣ am tuɣa iǧa ak-d řejdud nneɣ, maḥend Netta war d aneɣ ittejji u war d aneɣ ineṭṭar, 58 maca ad indeh uřawen nneɣ ɣares, maḥend neccin ad nuyur x tebridin nnes u ad neḥḍa řumurat nnes d tweṣṣa nnes d lfarayiḍ nnes nni yumur i řejdud nneɣ. 59 Ejj awařen-a i ssiwřeɣ s uḥeccem zzat i wudem n SIDI, ass d ǧiřet, ad iřin udsen ɣar SIDI, AREBBI nneɣ, ḥima Netta ad yaɣ tasɣart i umsexxar nnes d řgens nnes Israil, kuř ass s min i ittřiqen i wass nni, 60 maḥend marra řegnus n temmurt ad ssnen aqa SIDI d AREBBI, war din nneɣni, 61 maḥend uř nwem ad yiři imun ak-SIDI, AREBBI nneɣ, ḥima ad tuyurem ɛlaḥsab tiweṣṣa nnes, ad teḥḍam řumurat nnes, am teǧa ass-a.”
62 Iɣarṣ ujeǧid d marra Israil akides tiɣarṣa zzat i wudem n SIDI. 63 Suliman iɣarṣ tiɣarṣa n řehna nni iɣarṣ i SIDI: tnayen u-ɛicrin-ařaf n ifunasen d tfunasin d mya u-ɛicrin-ařaf n wuǧi d taɣarṣt n řehna. Ammu i ideccen ujeǧid Taddart n SIDI jmiɛ ak-d marra ayt n Israil.
64 Deg wass d ijjen issqeddes ujeǧid řwesṭ n řemraḥ n zzat wenni iǧan zzat i Taddart n SIDI, minzi issewjed din taɣarṣt n wecmaḍ d tewhibt n řɣiǧet uřa d tadunt n tɣarṣa n řehna. Maɣar aɛalṭar n nnḥas wenni iǧan zzat i wudem n SIDI, tuɣa d ameẓyan ḥima ad iksi tiɣarṣa n wecmaḍ d tewhibt n řɣiǧet d tadunt n tɣarṣa n řehna.
65 Di řweqt nni igga Suliman Řɛid ɛawed d marra Israil akides, zi mani ɣa tiwḍed ɣar Ḥamat ař Taɣzart n Miṣra: ijj n wegraw n řgens ameqqran zzat i wudem n SIDI, AREBBI nneɣ, sebɛa n wussan uřa d sebɛa n wussan ktar, arbeɛṭac n wussan. 66 Deg wass wiss tmenya yarxu netta i řgens, uca nitni barken ajeǧid. Awarni uya uyuren ɣar iqiḍan nsen s wuř ifarḥ u s řxaḍar x marra řxar i tuɣa igga SIDI i umsexxar nnes Dawud u i řgens nnes Israil.