Abeṭṭu n tgeldit
10
1 Raḥabɛam yuyur ɣar Cakim, maɣar marra Israil tuɣa yusa-dd ɣar Cakim, ḥima ad t ggen d ajeǧid. 2 Umi isřa Yarubɛam, mmis n Nabaṭ, x man aya, umi t tuɣa ɛad di Miṣra - zeɛma netta tuɣa yarweř zeg wudem n ujeǧid Suliman - imsar as aqa iɛqeb-dd. 3 Ssekken-dd ɣares, jjin ad xas řaɣan. Yusa-d Yarubɛam ak-d marra tamesmunt n Israil, ssiwřen nitni ak-d Raḥabɛam, nnan: 4 “Babac igga xaneɣ ijj n uzayřu iqseḥ. Xenni řexxu, sarxu řxedmet iqesḥen n babac uřa d azayřu ideqřen i xaneɣ igga, xenni ad cek nexdem.” 5 Netta inna asen: “Uyurem u ɛeqbem awarni i třata n wussan.” Uca yuyur řgens.
6 Imcawar ujeǧid Raḥabɛam ak-d imeqqranen nni tuɣa ibedden zzat i wudem n babas Suliman umi tuɣa ɛad iddar, inna: “S minzi i d ayi tweṣṣam ad dd-arreɣ x řgens-a?” 7 Nitni ssiwřen akides, nnan: “Mařa cek teggid s tcuni ak-d řgens-a, ad kidsen tegged ɣar řxaḍar nsen uca ad kidsen tessiwřed s wawařen icnan, xenni ad dewřen d imsexxaren nnec marra min iqqimen n ussan.” 8 Maca netta inḍar ccwar i d as tuɣa wcin imeqqranen uca imcawar ak-d iḥudriyyen nni tuɣa akides imɣaren u bedden řexxu zzat i wudem nnes. 9 Netta isseqsa i-ten: “S minzi i d aneɣ tweṣṣam ad narr x wawař n řgens, minzi sswiřen akidi, nnan: ‘Sarxu azayřu i xaneɣ igga babac.’ ” 10 Iḥudriyyen nni tuɣa mɣaren akides, ssiwřen akides, nnan: “Ammu i dd ɣa tarred x řgens i kidek issiwřen u nnan: ‘Babac issedqeř azayřu nneɣ, maca řexxu cek sarxu t xaneɣ!’, wah, ammu i kidsen i ɣa tessiwřed: ‘Aḍaḍ ameẓyan inu ad yiři d ameqqran x tejɛinna n baba. 11 Mařa baba iqqen awem ijj n uzayřu iqseḥ, xenni necc ad t ssdeqřeɣ ɛad. Mařa baba yarebbi kenniw s urekkuḍ, necc ad kenniw arebbiɣ s iɣarḍmiwen.’ ”
12 Deg wass wiss třata yusa-dd Yarubɛam ak-d marra řgens ɣar Raḥabɛam, am mammec tuɣa issiweř ujeǧid, tuɣa inna: “Ɛeqbem-dd ɣari awarni i třata n wussan!” 13 Ajeǧid yarra-dd x řgens s ijj n webrid iqesḥen, maɣar ajeǧid Raḥabɛam ismeḥ di ccwar n imeqqranen. 14 Issiweř akidsen ɛlaḥsab ccwar n iḥudriyyen, inna: “Necc ad ssdeqřeɣ ɛad azayřu nwem. Baba yarebbi kenniw s urekkuḍ, necc ad kenniw arebbiɣ s iɣarḍmiwen.” 15 Ajeǧid war isři ca ɣar řgens, maɣar aneqřeb-a tuɣa yusa-dd zi AREBBI, ḥima ad issemten SIDI awař i tuɣa issiweř s uqemmum n Axiya, Aciluni, ak-d Yarubɛam, mmis n Nabaṭ.
16 Umi iẓra marra Israil aqa ajeǧid war ɣarsen dd-isři ca, yarra-dd řgens x ujeǧid, inna: “Man tasɣart i ɣarneɣ ak-d Dawud? Neccin war ɣarneɣ bu tesɣart ak-d mmis n Yassa. Marra kenniw, uyurem ɣar iqiḍan nwem, a Israil! Řha řexxu ak-d taddart nnec, Dawud!” Uca marra Israil yuyur ɣar iqiḍan nsen. □ 17 Tuɣa Raḥabɛam d ajeǧid x ayt n Israil nni tuɣa izeddɣen di tneddam n Yahuda. 18 Ajeǧid Raḥabɛam issekk ɣarsen Aduram, wenni iǧan x ljizya, u ayt n Israil arjmen t s yeẓra ařami immut. Ajeǧid Raḥabɛam inya deɣya x ukarru, ḥima ad yarweř ɣar Urcalim. 19 Ammu i iɣewweɣ Israil x taddart n Dawud ař ass-a.