51
1 “Ammu i iqqar SIDI: ‘Xzar, Necc ad dd-ssekkareɣ ijj n buḥbeř n wareddeǧ x Babil u x yinni din izeddɣen deg wuř n iɣrimen inu. 2 Necc ad ssekkeɣ ibarraniyyen ɣar Babil, ad tt zuzzaren uca ad farḍen tammurt nnes, minzi deg wass n řɣar ad bedden arendad nnes ɣar marra iɣezdisen. 3 Ejj amjebbad n řqews ad imḥeḍ řqews nnes ḍidd n wenni imeḥḍen řqews u ḍidd n wenni issgeɛɛaden ixef nnes deg werruḍ nnes n wuzzař. War ttḥiwiřem x iḥudriyyen nnes, ḥarrmem marra řɛeskar nnes i uteḥḥi. 4 Inni ittwanɣen wḍan di temmurt n Ikaldaniyyen, u inni ittwassxarrqen aqa aten x ibriden nnes.’ ” 5 “Maɣar Israil d Yahuda war ttwajjen d tajjač zi AREBBI nsen, zi SIDI n řɛeskarat, minzi tammurt n Ikaldaniyyen teccur s umarwas ɣar Umqeddas n Israil.”
6 “Arewřem zi Babil, ejj ad issenjem kuř ijj tudart nnes, war ttejjim ad ttwassbekkmem i řebda s řmuɛṣiyyet nnes, maɣar ta d řweqt n wexřaf n SIDI, Netta ad zzayes ixřef min tesdaheǧ.”
7 “Babil tuɣa-tt d ijj n řkas n wureɣ deg ufus n SIDI, iscar marra tammurt. Zi binu nnes swin marra řegnus, x uya iffeɣ řeɛqeř i řegnus. 8 Deɣya tewḍa tendint n Babil u tᵉttwahdem. Wtem xas agejdur, awyem as-dd balsam i řeḥriq nnes, ad taɣ ad tᵉttwassgenfa.”
9 “Neccin nexs ad nawi agenfu i Babil, maca war ɣares agenfu. Jjem tandint nni, u ejj kuř ijj zzayneɣ ad iraḥ ɣar temmurt nnes, maɣar řḥukm xas yiweḍ ař ajenna, igeɛɛed ař iseynuten.”
10 “SIDI issiweḍ-dd řmuɛṣiyyet nneɣ ɣar tfawt. Asem-dd, ejj aneɣ ad nɛawed di Ṣihyun min igga SIDI, AREBBI nneɣ.”
11 “Sqeḍɛem fřitcat, ṭṭfem tiseddariyin n uɛeskari. SIDI issekkar-dd buḥbeř n ijeǧiden n Maday, minzi Netta iɛewweř ad ihdem Babil, maɣar wa d axřaf n SIDI, axřaf i Zzawect nnes Tameqqrant. 12 Sgeɛɛdem taɛeǧant x řeḥyuḍ n Babil, zeyyarem taɛessast, sbeddem iɛessasen, ggem řefxux, maɣar ɛlaḥsab aɛewweř n SIDI, ammu i ɣa yegg marra min inna x imezdaɣ n Babil. 13 Cem, a tenni izeddɣen ɣar mani wesɛen waman, tenni ɣar iǧa waṭṭas n wagřa, qeṭṭu nnem yiweḍ-dd, aqa iccur řqedd n ṭṭmeɛ nnem. 14 Ijjuǧ SIDI n řɛeskarat ɣar yixef nnes: Waxxa Necc ccureɣ cem s iwdan am tmurɣi, ɛad ad xam dd-řaɣan s ict n tɣuyyit n usřiwřew!”
15 “Netta igga tammurt s jjhed nnes, igga ddunect zi tiɣit nnes u ibezzeɛ ajenna s řefhamet nnes. 16 Řami ittejja tmijja nnes ad tt sřen, xenni tegga am ucarcur n waman deg ujenna. Iseynuten issgeɛɛad i-ten zeg ineggura n ddunect, ittegg assamen ak-d wenẓar uca issekka-dd asemmiḍ zeg ixxamen nnes n txubay. 17 Kuř bnadem d agarruḍ, břa tussna, kuř amziř n wureɣ ittseḍḥa zi ssibbet n řexyař i igga, maɣar řexyař nnes ifesyen d ixarriqen, war dayes iǧi buḥbeř. 18 Aqa-tent d l’aṣnam ibeṭṭřen, aqa atent d řeqcuɛ n tseḍḥact! Di řweqt n wexřaf nsent, ad fnant.”
19 “Tasɣart n Yaɛqub war teǧi am tesɣart nsent, minzi Netta d wenni iggin marra, uca Israil d taqbič n tesɣart nnes, aqa SIDI n řɛeskarat d Isem nnes.”
20 “Cek teggid ayi am yijj n ccaqur, řesnaḥ inu i umenɣi. Zzayek i ɣa řebzeɣ řegnus, zzayek i ɣa ɣeḍřeɣ tigeldiwin. 21 Zzayek i ɣa řebzeɣ ayis d wenni xas inyin u zzayek i ɣa řebzeɣ akarru n umenɣi d wenni t ineddhen, 22 zzayek i ɣa řebzeɣ aryaz d temɣart, zzayek i ɣa řebzeɣ awessar d uḥuḍri u zzayek i ɣa řebzeɣ abřiɣ d tebřiɣt, 23 zzayek i ɣa řebzeɣ ameksaw d tḥimart nnes, zzayek i ɣa řebzeɣ afeǧaḥ d zzayřet nnes ak-d iyenduzen, u zzayek i ɣa řebzeɣ lwulat d imseyyaren n temmurt, 24 maca zzat i tiṭṭawin nwem ad xeřfeɣ Necc zi Babil u zi marra imezdaɣ n temmurt n Ikaldaniyyen x marra řɣar i ggin di Ṣihyun, ammu i iqqar SIDI.”
25 “Xzar, Necc ad kidek dd-řhiɣ, cek adrar n Wareddeǧ, iqqar SIDI, cek d wenni yareddǧen marra tammurt. Necc ad xak dd-swiẓẓḍeɣ afus inu u ad cek sseqnunnyeɣ zi řejruf u ad cek ggeɣ d adrar icemmḍen. 26 Ɛemmarṣ war zzayek ttawyen ɛad aẓru i weẓru n teɣmart uřa d aẓru i dsusa, maɣar ad tdewřed i řxirbat i řebda, iqqar SIDI.”
27 “Sgeɛɛdem taɛeǧant di temmurt, suḍem deg uyicc n icarri jar řegnus, farzem řegnus ḍidd nnes, řaɣam ḍidd nnes i tgeldiwin n Araraṭ, Minni d Ackanaz, ggem ijj n řɛeskar ḍidd nnes, jjem iysan ad ffɣen am ijj n weyřaf n tmuɣri iṣarrḍen iqesḥen. 28 Farzem řegnus ḍidd nnes, ijeǧiden n Maday ak-d lwulat nnes d marra imseyyaren nnes, marra tammurt i x teǧa ṣṣulṭa nnes. 29 Xenni ad tenhezz temmurt uca ad tfarɣ s řeḥriq, minzi inwayen n SIDI bedden nican maḥend ad arren tammurt n Babil d ict n řqecɛet n unexřiɛ, war dayes izeddeɣ ɛad uřa d ijj. 30 Ayt n bu-teɣruḍt n Babil semḥen deg umenɣi, qqimen di lqelɛat nsen. Tefceř tzemmar nsen, nitni dewřen d timɣarin. Nitni qqden i tzeddiɣin nsen uca iɛumad nsen i ubelleɛ ttwarẓen. 31 Amsazzař nni x umsazzař nneɣni ittazzeř-dd, areqqas nni x ureqqas nneɣni, ḥima ad ḥajan i ujeǧid n Babil, aqa tandint nnes tᵉttwaṭṭef zi marra iɣezdisen, 32 aqa imucan n uẓekkwu ttwamenɛen, iyyaren n uɣanim ttwacemḍen s tmessi uca iɛeskariyyen ttwanhezzen. 33 Maɣar ammu i iqqar SIDI n řɛeskarat, AREBBI n Israil: Yeǧis n Babil tegga am unedrar, aqa tiweḍ-dd řweqt ḥima ad xas ɛefsen. Ɛad drus i iqqimen, xenni tiweḍ-dd řweqt n tmejra i nettat.”
34 “Nabuxadraṣṣar, ajeǧid n Babil, icca ayi, iřbez ayi, igga ayi d ijj n weqdiḥ ixwan, isarḍ ayi am řhaycet, iɛemmar aɛeddis nnes s řeḥzut inu uca yuẓẓeř xafi. 35 Ejj ad dd-yas x Babil lɛunf i d ayi iggin u deg yinni i iǧan d ddat inu, ammu i teqqar tenni izeddɣen di Ṣihyun. ‘Ejj ad dd-asen idammen inu x imezdaɣ n temmurt n Ikaldaniyyen ammu i teqqar Urcalim.”
36 “S uya, ammu i iqqar SIDI: ‘Necc simant inu ttedɛiɣ ddɛawi nnem u ad zzayem xeřfeɣ. Necc ad ssiẓɣeɣ řebḥar nnes u ad jjeɣ tařa nnes ad taẓeɣ. 37 Babil ad tedweř mɣir d řxirbat, ict n tzeddiɣt n wuccanen n řexřa, ict n řqecɛet n unexřiɛ d usemẓi maḥend war dayes ittɣimi izeddeɣ ɛad uřa d ijjen.’ ”
38 “Marra idsen ad zehharen am wayraden, ad ssmiɛɛriwen am wayraden imeẓyanen. 39 Xmi ɣa yiřin ḥman, ad ssarseɣ zzatsen tasessit nsen. Necc ad ten ssᵉscareɣ ař ɣa dewwxen uca ad ṭṭṣen iḍeṣ n řebda, ɛemmarṣ ad faqen ɛad, ammu i iqqar SIDI. 40 Necc ad ten dd-ssehwiɣ am yizemrawen ɣar tɣarṣt, am yicarriyyen ak-d iɣayḍen. 41 Mammec ittwaṭṭef Cicak u mammec ittwaṭṭef řɛezz n marra tammurt! Mammec tedweř tendint n Babil d ict n řqecɛet n unexřiɛ jar řegnus! 42 Igeɛɛed-dd řebḥar x tendint n Babil, s ubarru n řemwaj nnes tᵉttwadeř nettat. 43 Tineddam nnes dewřent d ict n řqecɛet n unexřiɛ, tammurt tedweř d tammurt yuẓɣen d tnezruft d ict n temmurt mani war izeddeɣ ɛad uřa d ijj u mani war ittcuqi uřa d ijj n mmis n bnadem. 44 Necc ad xeřfeɣ zi Bil di Babil, ad kkseɣ zi tmijja nnes min tuɣa isarḍ. Řegnus war ɣares ttazzřen ɛad. Ɛad řḥiḍ n Babil ad iwḍa.”
45 “Ffeɣ zzayes, a řgens inu, ejj kuř ijj ad issenjem tudart nnes zi řḥaduq n weɣḍab n SIDI. 46 Mařa lla xenni ad ḍeɛfen wuřawen nwem uca ad ggʷeden zi řexbar nni i ɣa sřen di temmurt, maɣar ijj n řexbar ad ittwaseř deg ijj n useggʷas uca awarni i yijj n useggʷas nneɣni ad dd-yas ijj n řexbar nneɣni. Ad din yiři lɛunf di temmurt, ijj n řḥakem ad dd-ikkar x ijj n řḥakem nneɣni.”
47 “S uyenni xzar, ad dd-asen wussan nni di ɣa xeřfeɣ zi Babil zi ssibbet n řexyařat ineqcen uca marra tammurt nnes ad tennefḍeḥ u marra inni ittwanɣen ad wḍan di řwesṭ nnes. 48 Ajenna d temmurt d marra min daysen ad sřiweřwen x Babil. Maɣar ad ɣares dd-asen imteḥḥayyen zi ccamal, ammu i iqqar SIDI. 49 Am mammec tuɣa Babil d ssibbet n uweṭṭu n yinni ittwanɣen n Israil, ammu i ɣa wḍan marra inni ittwanɣen zi marra tammurt ɣar tendint n Babil.”
50 “Kenniw, inni inejmen i ssif, ffɣem, war sbeddam ixef nwem! Xemmem-dd zi řaggʷaj di SIDI u jjem Urcalim ad dd-tas ɣar řbař nwem. □ 51 Neccin nseḍḥa, maɣar nesřa x useḥqar, tezweɣ n řeḥya tedřa aɣembub nneɣ, maɣar ibarraniyyen geɛɛden x Tzawiyyin Iqeddsen n Taddart n SIDI.”
52 “S uya xzar, ad dd-asen wussan, ammu i iqqar SIDI, Necc ad xeřfeɣ zi řexyařat nnes ineqcen uca di marra tammurt nnes ad ttwazbaren inni ittwanɣen. 53 Waxxa mařa tandint n Babil tgeɛɛed ař ajenna, waxxa tegga lbaraj nnes ijehden yuɛřan ař mani war yiwiḍ uřa d ijj, waxxa amenni ad ɣares dd-asen imteḥḥayen zzayi, ammu i iqqar SIDI.”
54 “Iffeɣ-dd řḥess n tɣuyyit tameqqrant zi Babil, amecnaw n ict n lmuṣiba d tameqqrant zi temmurt n Ikaldaniyyen. 55 Maɣar SIDI igga ad ixarreb Babil u ad iqḍa x ddriz nnes ameqqran, minzi řemwaj nsen ad zehharen am waman imeqqranen, ddriz n uzehhar nsen ad ittwaseř. 56 Minzi ad xas dd-asen imteḥḥayen, x Babil, uca ttwaḥebbsen ayt n bu-teɣruḍt nnes, řeqwas nsen ad ttwarẓen, maɣar SIDI aqa-t d Arebbi n wexřaf, ad zzayes ixřef nican.”
57 “Ad ssᵉscareɣ řḥukkam nnes d imiɣisen nnes d lwulat nnes d imseyyaren nnes d ayt n bu-teɣruḍt nnes uca nitni ad ɣeḍṣen deg yiḍeṣ n řebda u ɛemmarṣ ad faqen, ammu i iqqar Ujeǧid, SIDI n řɛeskarat d Isem nnes.” 58 Ammu i iqqar SIDI n řɛeskarat: “Ad arren řeḥyuḍ imiriwen n Babil ad seḍḥan aṭṭas uca tiwwura nnes yuɛřan ad tent qedden s tmessi. Řegnus ad aḥřen baṭeř u ccuɛub ssiḥřen ixef nsen di ṭṭweɛ n tmessi.”
59 Awař nni yumur unabi Irmiya i Saraya, mmis n Niri-Yah, mmis n Maḥsiyya, umi wanita yuyur zi Ṣidqiya, ajeǧid n Yahuda, ɣar Babil, deg useggʷas wiss arebɛa n řeḥkamet nnes. Tuɣa Saraya d řḥakem x řmargeḥ n řɛeskar.
60 Irmiya yura marra řɣar i dd ɣa yasen x Babil deg ijj n wedlis ittwannḍen, marra awařen nni ittwarin x Babil. 61 Xenni inna Irmiya i Saraya: “Xmi dd ɣa tased ɣar Babil, xzar mammec ɣa tegged ad tbarrḥed s marra awařen-a, 62 ad tinid: ‘A SIDI, Cek simant nnec teqqared x wemcan-a belli ad zzayes tekksed imezdaɣ, maḥend war dayes izeddeɣ ɛad uřa d ijj, řa bnadem uřa d řmař, u belli amcan-a ad yiři d ict n temmurt ittwareddǧen!’ 63 Xmi i ɣa tkemmřed zeg uɣari n wedlis ittwannḍen, ad ɣares teqqned ijj n weẓru, ad t tenḍared di řwesṭ n yeɣzar n Lfuraṭ. 64 ad tinid: ‘Ammu i ɣa tɣebba tendint n Babil u war tgiɛɛid ɛad zi ssibbet n řɣar i xas dd-ssehwiɣ. Nitni ad sřawen.’ ” Ař da i yiwḍen wawařen n Irmiya.