Awařen iweznen n Balɛam
24
1 Iẓra Balɛam belli aqa yarḍa i tiṭṭawin n SIDI umi ibarek Israil uca xenni war yarezzu, am umur amezwaru d umur wiss tnayen, ḥima ad iɛezzem s ifiɣran, maca yarra udem nnes ɣar řexřa. 2 Umi issgeɛɛed tamuɣři nnes, iẓra Israil izdeɣ din, tᵉttwasettef ɛlaḥsab tiqebbař nnes, xenni yusa-dd Arruḥ n AREBBI xas. 3 Ibda netta awař nnes iweznen, inna:
“Awař n Balɛam, mmis n Baɛur,
awař n weryaz ijehden, wenni umi teqqen tiṭṭ,
4 ijj n wawař n wenni isřin awařen n Arebbi,
d wenni ixezzaren řewḥiy
n Umzemmar x kuřci,
am dd-iwḍa s tiṭṭawin yarezmen.
5 A Yaɛqub, mecḥař ṣebḥen iqiḍan nnec,
d tzeddiɣin nnec, a Israil!,
6 aqa sswiẓẓaḍen amecnaw tiɣzurin,
amecnaw aɣemmuy icewwaren ak-d yeɣzar,
amecnaw acfiř nni iẓẓu SIDI,
amecnaw ticejjura n tengelt
zzat i waman. □
7 Zeg ibuqařen nnes ad ssizzřen waman
uca zzariɛet nnes ad tiři di tuffet.
Ajeǧid nnes ad ittwassgeɛɛed x Ajaj
u tageldit nnes ad tᵉttwassuɛřa.
8 Arebbi issuffeɣ i-t-i-dd zi Miṣra.
Jjehd nnes am waccawen iziraren
n iɣayḍ n řexřa.
Ad yecc řegnus, iɣrimen nnes,
ad iřbez iɣussan nsen
uca ad ten issnuqqeb s fřitcat nnes.
9 Aqa iɣnes,
issezzeř ixef nnes am weyrad,
am teyradt.
Wi t i dd ɣa issekkaren?
Wenni cek ittbarken, ad ittwabarek
u wenni cek ineɛɛřen, ad yiři ittwanɛeř!’ ”
10 Xenni yarɣa uxeyyeq n Balak x Balɛam. Iwta netta deg ifassen nnes uca Balak inna i Balɛam: “Aqa řaɣiɣ-dd cek maḥend ad tneɛřed řɛedyan inu, maca xzar, aqa tbarked i-ten ɛad nican třata n imuren! 11 Xenni řexxu, arweř ɣar wemcan mani tzeddɣed! Necc nniɣ ac t, ad cek cenɛeɣ aṭṭas, maca xzar, SIDI imneɛ xak ccenɛet nni!”
12 Xenni inna Balɛam i Balak: “Ma war ssiwřeɣ ak-d ireqqasen nni d ayi dd-tᵉssekked uca nniɣ: 13 ‘Waxxa Balak ad ayi iwc taddart nnes teccur s nnuqart d wureɣ, xenni necc ɛad war zmireɣ ad ɛeddiɣ x řumur n SIDI, maḥend ad ggeɣ ca n řḥajjet n řxar niɣ n řɣar i dd-itteffɣen zeg wuř inu. Min ɣa yini SIDi, ad t iniɣ.’ 14 Řexxu xenni, xzar, necc ad dd-dewřeɣ ɣar řgens inu. As-dd, necc ad cek ssaregbeɣ x řefhamet uca ad ac iniɣ min d ac ɣa yegg řgens-a deg uneggar n wussan.”
15 Xenni ibda netta awař iweznen nnes, inna:
“Awař n Balɛam, mmis n Baɛur,
awař n weryaz ijehden,
wenni umi teqqen tiṭṭ!
16 Tawařt n wenni isřin awařen n Arebbi,
d wenni issnen zi tussna
n wenni d Amɛuǧi x kuřci,
d wenni ixezzaren řewḥiy
n Umzemmar x kuřci,
am dd-iwḍa s tiṭṭawin yarezmen.
17 Ad t ẓarɣ, war iǧi řexxu,
ad t twařiɣ, maca war iǧi zi řadaset.
Ad dd-iffeɣ itri zi Yaɛqub
uca ad tekkar uzeǧaḍ
n řḥakem zi Israil,
wenni i ɣa iřebzen lḥenkat
n uzeǧif n Mu’ab
uca ad iřbez marra tarwa n ssdeɛ
18 uca ad ittwaṭṭef Idum d řwart
u Saɛir, wenni d řeɛdu nnes,
ad t ṭṭfen d řwart ɛawed,
uca ammu i ɣa yegg Israil s taryast.
19 U wenni i dd ɣa iffɣen zi Yaɛqub ad iḥkem
u netta ad isshellek
wenni yarewřen zi tendint.”
20 Umi netta iẓra Ɛamaliq, ibda awař iweznen nnes, inna:
“Ɛamaliq d amezwaru n řegnus,
maca aneggaru nnes ad idweř d ahellek!”
21 Řami iẓra Iqiniyyen, ibda netta awař iweznen nnes, inna:
“Tazeddiɣt nnec temten
uca teggid řɛucc nnec di teṣḍart.
22 Ɛad Qayin ad ittwassecmeḍ.
Ař meřmi izemmar Accur
ad ac dd-yawi d ameḥbus?”
23 Uca ibda netta awař iweznen nnes, inna:
“Ay, wi ɣa iqqimen iddaren
xmi xas i ɣa issars Arebbi man aya?
24 Iɣarruba zi jjwayeh n Kittim
ad ɣezzan Accur
uca ad ɣezzan ɛawed Ɛabir
u netta ad ittwateḥḥa.” □
25 Ikkar Balɛam, yuyur uca idweř ɣar wemcan nnes n tzeddiɣt. Uřa d Balak iṭṭef abrid nnes.