Dawud isellem řebni n Zzawect Tameqqrant d řɛarc i mmis Suliman
29
1 Uca inna ujeǧid Dawud i marra agraw n řgens: “Mmi Suliman d ayenni wenni ifarz i-t AREBBI. Netta ɛad d aḥudri d arexfen uca řxedmet d tameqqrant, maɣar war iǧi řeqṣar i yijj n bnadem, maca i SIDI AREBBI. 2 S marra tizemmar inu sswejdeɣ i Taddart n AREBBI inu ureɣ i řeqcuɛ n wureɣ, nnuqart i řeqcuɛ n nnuqart, nnḥas i řeqcuɛ n nnḥas, uzzař i řeqcuɛ n wuzzař, akeccuḍ i řeqcuɛ n ukeccuḍ, d iẓra n uniks d iẓra ibarcanen yareqqen uřa d iẓra ittwassqareqcen maḥend ad ttwaggen di tcuyar, uřa ɛad ɛřam kuř iẓra iɣřan nneɣni, uca xenni aṭṭas n iẓra n řmarmur d acemřař. 3 Zi tayri inu i Taddart n AREBBI inu, ad arzfeɣ zeg wagřa inu ɛad ureɣ d nnuqart tiwa i min sswejdeɣ i Taddart n Zzawect Iqeddsen, 4 ɛad teřt-ařaf talint n wureɣ zeg wureɣ n Ufir d sebɛa-ařaf talint n nnuqart iṣfan maḥend ad zzaysen ḥenncen řeḥyuḍ n ixxamen. 5 Ureɣ i řeqcuɛ n wureɣ, nnuqart i řeqcuɛ n nnuqart, i marra řxedmet i ɣa tᵉttwagg s ufus n iḥrayfiyyen. Man wen xenni iṭṭewwɛen ass-a maḥend ad iwc i SIDI?”
6 Xas uca iwyen imeqqranen x ibabaten n řaǧat d imeqqranen n tqebbař n Israil d imeqqranen x wařef u x mya tiwhibin nsen s řxaḍar, jmiɛ ak-d imeqqranen x řxedmet n ujeǧid. 7 Nitni arzfen i tsexxart n Taddart n AREBBI xemsa-ařaf talint n wureɣ d ɛecra-ařaf n draxmat d ɛecra-ařaf talint n nnuqart d tmenṭac-ařef talint n nnḥas d myat-ařef talint n wuzzař. 8 Wenni ɣar ufin iẓra iɣřan, iwca i-ten i wexxam n txubay n Taddart n SIDI wenni tuɣa sadu ufus n Yaḥiyil, Ajarcuni. 9 Ifarḥ řgens s tewhibin nsen i immewcen s řxaḍar, maɣar nitni wcin zeg wuř imun qaɛ s řxaḍar i SIDI, uca ifarḥ ujeǧid Dawud řefraḥet d tameqqrant aṭṭas. 10 Dawud ibarek SIDI zzat i tiṭṭawin n marra agraw n řgens, inna:
“Ad tᵉttwabarked Cek, a SIDI, AREBBI n babatneɣ Israil, zi řebda ař řebda!
11 I Cek, a SIDI, řemɣaret d ṣṣulṭa d řɛezz d min ittduman i řebda d lɛaḍama, minzi marra min iǧan deg ujenna u x temmurt aqa-t Nnec. Zzayek, a SIDI, i teǧa tageldit, zzayek Cek, Wenni issgeɛɛden Ixef nnec d Azeǧif tiwa marra. 12 Agřa d ccan zzat i wudem nnec u Cek tṣeǧḍed x marra min iǧan. Aqa-t jjehd d ṣṣulṭa deg ufus nnec, aqa-t deg ufus nnec ḥima ad tewced řemɣaret d jjehd i marra.
13 Xenni řexxu, AREBBI nneɣ, neccin nettqada Cek u nettṣebbeḥ deg Yisem n řɛezz nnec. 14 Maɣar min ɛniɣ necc d min iɛna řgens inu, aqa neccin ɣarneɣ tizemmar ad newc ammu s řxaḍar? Maɣar zzayek dd-ittas marra u min i d ac newca, newca i-t zeg ufus nnec. 15 Maɣar neccin mɣir d ibarraniyyen d imeɛzab zzat i wudem nnec, am řejdud nneɣ. Ussan nneɣ x temmurt am tiři u řayas war din iǧi.
16 A SIDI, AREBBI nneɣ, zeg ufus nnec yusa-dd marra afeyyeḍ-a i nessewjed, ḥima ad nebna ict n Taddart i Cek, i Yisem nnec iqeddsen. Marra aya d Nnec. 17 Necc ssneɣ, a AREBBI inu, aqa Cek tqeǧbed uř u aqa itteɛjib ac useggem. Necc, di řeṣfayet n wuř inu, wciɣ marra aya s řxaḍar, u řexxu aqa uřa d řgens nnec i da iǧan - iwa ẓriɣ t s řefraḥet - iwca ac tiwhibin s řxaḍar.
18 A SIDI, AREBBI n řejdud nneɣ, n Ibrahim d Isḥaq d Israil, ḥḍa xenni i řebda aqa aya ad yejj ṭṭabeɛ x ixariṣṣen deg wuř n řgens nnec u ndeh uř nsen ɣarek! 19 Ewc uřa i mmi Suliman ijj n wuř imun qaɛ, maḥend ad iḥḍa řumurat nnec d cchadet nnec d tiweṣṣa nnec, maḥend ad yegg marra u maḥend ad ibna řeqṣar-a n Zzawect Tameqqrant i x sswejdeɣ necc.”
20 Xenni inna Dawud i marra agraw n řgens: “Barkem, SIDI, AREBBI nwem!” Xenni ibarek marra agraw n řgens SIDI, AREBBI n řejdud nsen. Nitni uḍaren, bendqen i SIDI u i ujeǧid. 21 Tiwecca nnes iwyen nitni tiɣarṣa i SIDI. Nitni iwyen ařef n ifunasen imeẓyanen d ařef n icarriyyen d ařef n izmaren ak-d marra tiwhibin nsen n useyyeb d tɣarṣa n wecmaḍ i SIDI u xenni aṭṭas n tɣarṣa i marra Israil. 22 Deg wass nni ccin u swin nitni s řefraḥet tameqqrant zzat i wudem n SIDI u ggin Suliman, mmis n Dawud, d ajeǧid i twařa wiss tnayen u dehnen t d řḥakem zzat i SIDI, u Ṣaduq dehnen t d akehhan. 23 Suliman iqqim x řɛarc n SIDI am ujeǧid deg wemcan n babas Dawud. Netta ifřeḥ u marra Israil isřa as. 24 Marra řḥukkam d ayt n bu-teɣruḍt uřa d marra arrawen n ujeǧid Dawud, wtin deg ufus ad qqimen sadu afus n ujeǧid Suliman. 25 Yarra SIDI Suliman ad idweř d ameqqran ař ṭṭarf zzat i tiṭṭawin n Israil. Netta iwca as aweqqar igellden i tuɣa war iǧi uřa ɣar ijj n ujeǧid x Israil qbeř nnes.
26 Ammu i iḥkem Dawud, mmis n Yassa, x marra Israil. 27 Ussan nni tuɣa iḥkem x Israil, aqa aten arebɛin n iseggʷusa. Netta iḥkem di Ḥabrun sebɛa n iseggʷusa u di Urcalim třata u-třatin n iseggʷusa.
28 Netta immut umi icab mliḥ, ijjiwen ussan, agřa d uɛuǧi. Mmis Suliman idweř d ajeǧid deg wemcan nnes.
29 Imezruyen n ujeǧid Dawud, imezwura d ineggura, aqa ttwazemmemen deg wedlis n imezruyen n umwařaw Camwil u deg wedlis n imezruyen n unabi Natan u deg wedlis n imezruyen n umwařaw Jad, 30 s marra min yuran x tgeldit nnes u x ṣṣulṭa nnes u x řmijařat n řweqt i xas dd-ikkin uřa x Israil u x marra tigeldiwin n temmura.