Řhard n Ayub x tiɣit
28
1 S tidett, aqa din amcan
mani tᵉttwaf nnuqart,
uřa din amcan i wureɣ
mani t ssizdigen.
2 Uzzař ttawyen t-i-dd zeg ucař
u zeg weẓru ssfessyen nnḥas.
3 Igga bnadem qeṭṭu i taǧest,
netta yarezzu di mkuř amcan mani ma,
x weẓru i dd-itteffɣen
zi tubbarcent d tiři n řmewt.
4 Yarzem ijj n wexjiḍ
břa i ɣa yiři ḥed akides.
Ttwattun zeg iḍaren n yinni sennej nsen,
uyřen ttraḥen tasen-dd
břa i ɣa yarra asen-dd ḥed řbař.
5 Itteffeɣ-dd weɣrum zi temmurt,
am swadday nnes marra
axmi s tmessi inneqřeb.
6 Iẓra nnes d amcan mani ttafen ṣaffir,
dayes i teǧa uřa d taɛejjact n wureɣ.
7 Ajḍiḍ ittkeccaḍen war issin
amesruq i ɣares iǧan,
tiṭṭ n ujḍid amessɣuy amuqḍiɛ n tiṭṭawin
ɛemmarṣ war t teḥḍi.
8 Iyraden imeẓyanen ineffxen
war dayes uyuren,
uřa d ayrad izehharen war t ittcuqi.
9 Maca bnadem isarreḥ afus nnes
ɣar sseǧaḥ iqesḥen,
issneqřab idurar kuřci.
10 Di řejruf iqqaz iɣezran,
tiṭṭ nnes tᵉttwařa marra min iɣřan.
11 Iḥewweq i iɣezran
ařami aman war qqimen tteffɣen-dd,
min dayes inuffaren
ittawyi t-i-dd ɣar tfawt.
12 Tiɣit maca, mani tᵉttwaf?
U mani teǧa tzeddiɣt n řefhamet?
13 Bnadem war issin řqimet nnes,
war tᵉttwif tiɣit
di temmurt n yinni iddaren.
14 Aman ihewřen qqaren:
‘Dayneɣ war teǧi ca!’,
řebḥar iqqar: ‘Ɣari war da teǧi ca!’
15 War izemmar ad immewc
wureɣ iqquren
deg wemcan nnes,
ssum nnes war zemmaren
ad t weznen s nnuqart.
16 War zemmaren ad weznen ssum nnes
s wureɣ iɣřan zi Ufir,
s weẓru n uniks iɣřan d ṣaffir aziza.
17 War zemmaren
ad mmquddan řqimet nnes
ak-d wureɣ niɣ kristal,
niɣ ad tt beddřen
s ict n řqecɛet n wureɣ ittwaṣeffan.
18 War tteɛqiřen ɛad x tyaqutin
d weẓru n ukristal,
maɣar twafit n tiɣit tuɛɛřa
x twafit n řmarjan.
19 Řeɛqiq azeggwaɣ zi Kuc
war dayes yarwis,
war tzemmar ad tᵉttwawzen tiɣit
s wureɣ iṣfan iɣřan.
20 Manis dd-tusa xenni tiɣit
u mani teǧa tzeddiɣt n řefhamet?
21 Aqa-tt tnuffar x tiṭṭawin
n marra min iddaren,
tᵉttwařeḥḥef x ijḍaḍ n ujenna.
22 Ahellek d řmewt qqaren:
‘S imezzuɣen nneɣ nesřa xas řexbar!’
23 AREBBI ifehhem abrid nnes,
Netta issen tazeddiɣt nnes,
24 maɣar ittwařa ař tineggura n temmurt,
iẓarr marra min iǧan sadu ijenwan.
25 Umi igga i usemmiḍ jjehd nnes,
umi iɛbar řeɛbar n waman,
26 umi igga i wenẓar qeṭṭu,
ijj n webrid i wassam n wajjajen,
27 xenni iẓra i-tt, issargeb i-tt,
uca issbedd i-tt deg wemcan nnes
uca ibeqqec dayes,
28 uca inna i bnadem:
‘Xzar, tiggʷudi zi Sidi d tiɣit,
abeɛɛed x min iǧan d aɛeffan,
d řefhamet.’ □